En kongelig stallmester i Nederland under en prosesjon
**Stallmester** er en hofftittel i det tyske og det nordiske språkområdet. Stillingen er blant de viktigste embetstitlene i et hoff, ved siden av kammerherren, kjøgemesteren og munnskjenken. I norsk middelalder har tittelen staller vært i bruk. Militært har tittelen utviklet seg til marskalk i noen språkområder, til konstabel andre steder. Etymologien forteller at stillingen opprinnelig omfattet ansvar for stallen.

Romerriket
----------

Allerede i Romerriket var ansvarsområdet videre enn hestehold. Den mest kjente Magister Equitum var Markus Antonius som holdt embedet under Julius Cæsar. Fra 4. århundre kjenner man tittelen "tribunus stabuli" og senere "comes stabuli".

Tysk-romerske rike
------------------

Stallmesteren (gammelhøytysk marahscalc) var opprinnelig også sjef for kavaleriet. I senmiddelalderen ble hoffembetet skilt fra militærembetet og man fikk feltmarskalk og hoffmarskalk. Feltmarskalk er høyeste generaltittel i flere land. Hoffmarskalken var det høyeste embetet ved mange hoff. Stillingen finnes i dag i Norge, Danmark, Sverige og Luxemburg. Hoffmarskalken og overstallmesteren ville da ofte være to ulike stillinger.
Fra middelalderen kjenner vi stallmesteren som en personlig assistent og livvakt til en kongelig eller adelig. Sjefen til stallmestrene er overstallmesteren, som har ansvar for hesteholdet, transport og sikkerhet.

Frankrike
---------

I Frankrike ble overstallmesterstillingen delt i 1582, i Grande Écurie og Petite Écurie, hvorav Grand écuyer de France regnes til de høye embeter. De to høyeste blant de åtte høye embetene var Maréchal de France og Connétable de France. Alle disse tre embetene er derivater av den opprinnelige stallmesterembetet.

Storbritannia
-------------

Etter hvert er embetet overstallmester i enkelte land delt opp i et honorært embete og et administrativt embete, slik det fortsatt forholder seg i Storbritannia i dag. Ved det britiske hoffet finnes Master of the Horse, Crown Equerry (tidligere Gentleman of the Horse), og en rekke equerrys (stallmestre).

Referanser
----------

1. ↑  «Hoffet». *Kongehuset* **(dansk)**. 11. juli 2011. Besøkt 8. november 2020.
2. ↑  «H.M. Konungens hovstall - Sveriges Kungahus». *www.kungahuset.se* **(svensk)**. Arkivert fra originalen 7. mars 2021. Besøkt 8. november 2020.
3. ↑  «Royal Household of the United Kingdom - The Royal Household in the modern era». *Encyclopedia Britannica* **(engelsk)**. Besøkt 8. november 2020. «The last of the great officials of the household is the master of the horse, but that position is now almost entirely ceremonial. The crown equerry is in charge of the royal mews and of ground travel in its widest sense (with the exception of rail travel, which is coordinated with the Royal Travel Office). One of the extra equerries, for instance, was responsible for air travel, a service instituted by King Edward VIII on his accession to the throne. The royal family’s air transport needs are now directed by the lord chamberlain’s office.»
4. ↑  «Queen Elizabeth appoints first black equerry in royal household». *NBC News* **(engelsk)**. 12. juli 2017. Besøkt 8. november 2020. «An equerry is an officer of the royal household who would typically assist a member of the royal family.»

|  |  |
| --- | --- |
| Oppslagsverk/autoritetsdata | Store Danske Encyklopædi **·** GND
 |